เซียง เพียว อิ๊ว.. ยาดมพันล้าน
ยาหม่องน้ำ ที่มีรูปอากงแปะอยู่หน้าขวด คือ ยาหม่องน้ำในตำนานที่อยู่คู่คนไทยมาเกือบ 60 ปี และมียอดขายมากกว่าปีละพันล้านบาท
19 ส.ค. 2560

ยาหม่องน้ำ ที่มีรูปอากงแปะอยู่หน้าขวด
คือ ยาหม่องน้ำในตำนานที่อยู่คู่คนไทยมาเกือบ 60 ปี
และมียอดขายมากกว่าปีละพันล้านบาท
เซียง เพียว อิ๊ว ผลิตโดยบริษัท เบอร์แทรม เคมิคอล ก่อตั้งโดยคุณบุญเจือ เอี่ยมพิกุล
คุณบุญเจือเป็นลูกศิษย์ซินแสถัง ผู้เชี่ยวชาญศาสตร์ยาจีนโบราณที่อพยพมาจากซัวเถาที่คอยช่วยรักษาผู้คนย่านสวนพลู โดยเฉพาะอาการวิงเวียนศีรษะ ปวดเมื่อย และ แมลงสัตว์กัดต่อย อย่างได้ผลชะงัด
เมื่อซินแสถังก้าวเข้าสู่วัยชราจึงถ่ายทอดเคล็ดวิชาสมุนไพรให้ลูกศิษย์บุญเจือ ทดลองปรับปรุงจนได้ยาหม่องน้ำเซียงเพียวอิ๊ว ขึ้นมา
เซียงเพียงอิ๊ว แปลว่า น้ำมันหอมยี่ห้อที่เหนือกว่า ('เซียง' = ดีกว่า เหนือกว่า 'เพียว' = ยี่ห้อ)
หรือในอีกนัยหนึ่ง “เซียง” คือชื่อคุณพ่อของคุณบุญเจือ เพราะฉะนั้น เซียงเพียวอิ๊ว ก็คือ ยาหม่องน้ำยี่ห้อนายเซียง จึงเป็นสาเหตุที่ว่าทำไมถึงมีรูปชายจีนผู้นี้อยู่บนหน้าขวดนั่นเอง
จุดเปลี่ยนสำคัญที่ทำให้บริษัทโตแบบก้าวกระโดด คือการก้าวเข้ามารับช่วงต่อของทายาทรุ่นที่ 2 คือ คุณสุวรรณา เอี่ยมพิกุล ลูกสาวคนสุดท้อง ที่ได้ทำการปรับภาพลักษณ์ของแบรนด์ สร้างการกระจายสินค้า และออกแบรนด์ใหม่ขยายฐานไปสู่คนรุ่นใหม่มากขึ้น
1) สร้างภาพลักษณ์แบรนด์ เซียง เพียว อิ๊ว ให้ชัดเจน เป็นอากงใจดี ตลก เป็นมิตร และมีความรู้ พร้อมให้คำปรึกษาเวลาลูกหลานกลุ้มใจ เป้าหมายหลักคือคนอายุ 40 ปีขึ้นไปทั้งในเมืองและต่างจังหวัด
2) สร้างแบรนด์ใหม่ใช้ชื่อว่า Peppermint Field เป็นยาหม่องในรูปแบบเจลและบาล์ม จับกลุ่มวัยรุ่น คนทำงาน สร้างภาพลักษณ์ความเป็นคนรุ่นใหม่ และเน้นสื่อสารทางด้าน Emotional มากกว่า Functional โดยใช้พรีเซ็นเตอร์อย่าง บอย ปกรณ์ และ โน้ส อุดม เป็นตัวช่วยในการสื่อสาร ใช้สื่อโทรท้ศน์ และดิจิตอลอย่างมีประสิทธิภาพ
3) การกระจายสินค้าให้ครอบคลุมนับเป็นอีกกลยุทธ์หลังจากสร้างการรับรู้ในตัวแบรนด์แล้ว โดยเป็นพันธมิตรกับบริษัท ซีโน แปซิฟิค ที่ชำนาญในการกระจายสินค้า และวางขายใน 7-11 เพื่อให้มั่นใจว่ามีสินค้าจำหน่ายครอบคลุมทั่วประเทศ
แล้วบริษัทนี้มีรายได้เท่าไร?
ปี 2559 บริษัทมีรายได้รวม 1,185 ล้านบาท ขายในประเทศครึ่งนึง และต่างประเทศอีกครึ่งนึง
บริษัทมีต้นทุนประมาณ 40% ของรายได้ และเมื่อหักค่าใช้จ่ายอื่นแล้ว บริษัทมีกำไรสุทธิมากถึง 213 ล้านบาท คิดเป็น 18% ของรายได้
ที่น่าสนใจคือ บริษัทได้สร้างโรงงานแห่งใหม่ที่ลำลูกกา ปทุมธานี พื้นที่กว่า 60 ไร่ มีกำลังการผลิตเพิ่มขึ้นอีก 3 เท่า
เป้าหมายต่อไปของบริษัทคือจะดันยอดขายให้เป็น 3,000 ล้านบาท ในอีก 5 ปีข้างหน้า..